Делчо Делчев
Делчо Желязков Делчев е участник в комунистическото съпротивително движение по време на Втората световна война, партизанин. Български офицер, генерал-майор. Дългогодишен командир на Втора трудова област на Строителни войски. Носител на почетното звание „Заслужил строител“ (1976), „Заслужил деятел на Българския Червен кръст“ (1979), „заслужил деятел на физкултурата“ (1974).

Биография 
Делчо Делчев е роден на 17 март 1920 г. или 7 септември в с. Ябълково, Хасковско. Като ученик е активен член на РМС (1938). През 1941 г. завършва Хасковската смесена гимназия.

Участник в комунистическото съпротивително движение по време на Втората световна война. Член на БРП (к) от 1942 г. Партизанин от Партизански отряд „Асен Златаров“.

След 9 септември 1944 г. служи в Българската армия. Помощник-командир на Втори танков полк в гр. Пловдив (1945 – 1946). През 1946 г. преминава на служба в Строителни войски. Между 1974 и 1977 г. е командир на втора мотострелкова дивизия в Стара Загора. Командир на Втора трудова област (18-а общостроителна дивизия), със седалище гр. Стара Загора (1948 – 1980). Под командването на генерал-майор Делчев са изградени важни инфраструктурни обекти в Южна България: АТЗ–Стара Загора, Миньорската въжена линия в гр. Мадан, Енергийния комплекс „Марица-Изток“, моста на Подбалканската ж. п. линия при гр. Клисура, паметника на Бузлуджа и др.

Генерал-майор Делчев е известен със страстта му към футбола и шахмата. Името му се свързва с историята ПФК Берое и шахмата в гр. Стара Загора. Привържениците на ПФК Берое го считат за човека с най-голям принос в историята на клуба.

Генерал-майор Делчев е почетен гражданин на гр. Стара Загора, гр. Тополовград, гр. Хасково, гр. Грудово, с. Турия, и с. Паничерево.

Умира на 30 май 2007 г. в гр. София. Погребан с военни почести и общоградско поклонение на хиляди граждани в Стара Загора на 4 юни 2007 г. В негова памет е възстановена чешмата на Строителни войски в местността „Дъбрава“ на историческия парк Аязмото край Стара Загора.

Бележки 

Партизани от Партизански отряд Асен Златаров
Генерал-майори от НРБ
Генерали от Строителните войски
Почетни граждани на Стара Загора
Починали в София
Почетни граждани на Средец
Тополовградчани
Хора от област Хасково
Почетни граждани на Хасково
Заслужили строители
Герои на социалистическия труд на България
Носители на орден „Народна република България“ II степен
Носители на орден „Червено знаме на труда“